5 wenke: Gebruik só minder brandstof | Netwerk24
Deur Elvira Wood 02 Maart 2019 06:00
Die petrolprys gaan in Maart en waarskynlik weer in April styg.
Die petrolprys gaan dalk vanjaar meer styg as daal. Die stygende olieprys, die druk op die rand en stygings in heffings – selfs 'n nuwe koolstofheffing – gaan nog minstens tot April tot duurder brandstof lei.
Hier is vyf praktiese wenke hoe jy brandstof kan spaar.
1. Hou by die spoedgrens
Hoe vinniger jy ry, hoe meer brandstof gebruik jy.
HowStuffWorks skryf as jy ongeveer 90 km/h ry, gebruik jy 15% minder brandstof as sou jy net oor die 100 km/h ry. Dis ver onder die spoed waarteen Suid-Afrikaners op die snelweë jaag!
As jy in dorpsgebiede by die spoedgrens hou, gaan jy nie net brandstof bespaar nie, jy gaan ook nie boetes kry nie.
2. Maak die kattebak leeg
Baie mense is geneig om 'n klomp goed agter in die kattebak te hou. Maak skoon en hou net wat jy vir 'n enkele reis nodig het. Hoe swaarder jou motor gelaai is, hoe meer brandstof gebruik jy.
3. Lugreëling of vensters?
As jy met lugreëling bestuur, gebruik jou motor meer brandstof as daarsonder. As jy met oop vensters bestuur, is dit nie net dikwels onveilig nie, dit veroorsaak ook windweerstand, wat óók jou petrolverbruik verhoog. Hoe dus gemaak?
HowStuffWorks skryf lugreëling gebruik minder brandstof as oop vensters as jy vinnig ry. As jy kan, bestuur met oop vensters in die dorp of stad, waar jy stadiger ry, en met toe vensters – met lugreëling indien nodig – op die snelweg.
4. Diens jou motor
Dit kos wel baie geld om jou motor te laat diens, maar moenie 'n diens mis nie.
Nie net sal dit keer dat jou motor dalk onverwags langs die pad onklaar raak nie, 'n motor wat goed in stand gehou word, se brandstofverbruik is tipies beter as een wat aan sy eie heil oorgelaat word.
5. Bande, bande, bande
Hoe papper jou motor se bande is, hoe meer brandstof gebruik hy.
Kyk dikwels of jou motor se bande nog reg gevul is.
Hoewel 'n effens harder band selfs meer brandstof kan spaar, moet bande nie te hard wees nie.
Dit kan skade aan die band veroorsaak en dit selfs laat bars, wat op sy beurt 'n ongeluk kan veroorsaak.